作者:元稹
標題:生春二十首
內容:何處生春早，春生雲色中。籠蔥閑著水，晻淡欲隨風。度曉分霞態，餘光庇雪融。晚來低漠漠，渾欲泥幽叢。何處生春早，春生漫雪中。渾無到地片，唯逐入樓風。屋上些些薄，池心旋旋融。自悲銷散盡，誰假入蘭叢。何處生春早，春生霽色中。遠林橫返照，高樹亞東風。水凍霜威庇，泥新地氣融。漸知殘雪薄，杪近最憐叢。何處生春早，春生曙火中。星圍分暗陌，煙氣滿晴風。宮樹棲鴉亂，城樓帶雪融。競排閶闔側，珂傘自相叢。何處生春早，春生曉禁中。殿階龍旆日，漏閣寶箏風。藥樹香煙重，天顏瑞氣融。柳梅渾未覺，青紫已叢叢。何處生春早，春生江路中。雨移臨浦市，晴候過湖風。蘆筍錐猶短，淩澌玉漸融。數宗船載足，商婦兩眉叢。何處生春早，春生野墅中。病翁閑向日，徵婦懶成風。斫筤天雖暖，穿區凍未融。鞭牛縣門外，爭土蓋蠶叢。何處生春早，春生冰岸中。尚憐扶臘雪，漸覺受東風。織女雲橋斷，波神玉貌融。便成嗚咽去，流恨與蓮叢。何處生春早，春生柳眼中。芽新才綻日，茸短未含風。綠誤眉心重，黃驚蠟淚融。碧條殊未合，愁緒已先叢。何處生春早，春生梅援中。蕊排難犯雪，香乞擬來風。隴迥羌聲怨，江遙客思融。年年最相惱，緣未有諸叢。何處生春早，春生鳥思中。鵲巢移舊歲，鳶羽旋高風。鴻雁驚沙暖，鴛鴦愛水融。最憐雙翡翠，飛入小梅叢。何處生春早，春生池榭中。鏤瓊冰陷日，文縠水回風。柳愛和身動，梅愁合樹融。草芽猶未出，挑得小萱叢。何處生春早，春生稚戲中。亂騎殘爆竹，爭唾小旋風。罵雨愁妨走，呵冰喜旋融。女兒針線盡，偷學五辛叢。何處生春早，春生人意中。曉妝雖近火，晴戲漸憐風。暗入心情懶，先添酒思融。預知花好惡，偏在最深叢。何處生春早，春生半睡中。見燈如見霧，聞雨似聞風。開眼猶殘夢，抬身便恐融。卻成雙翅蝶，還繞庳花叢。何處生春早，春生曉鏡中。手寒勻麵粉，鬟動倚簾風。宿霧梅心滴，朝光幕上融。思牽梳洗懶，空拔綠絲叢。何處生春早，春生綺戶中。玉櫳穿細日，羅幔張輕風。柳軟腰支嫩，梅香密氣融。獨眠傍妒物，偷鏟合歡叢。何處生春早，春生老病中。土膏蒸足腫，天暖癢頭風。似覺肌膚展，潛知血氣融。又添新一歲，衰白轉成叢。何處生春早，春生客思中。旅魂驚北雁，鄉信是東風。縱有心灰動，無由鬢雪融。未知開眼日，空繞未開叢。何處生春早，春生蒙雨中。裛塵微有氣，拂面細如風。柳誤啼珠密，梅驚粉汗融。滿空愁淡淡，應豫憶芳叢。